
Text rozhodnutia
Súd: Krajský súd Košice Spisová značka: 4Sd/30/2014 Identifikačné číslo súdneho spisu: 7014201023 Dátum vydania rozhodnutia: 26. 01. 2015 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2015:7014201023.2 Opravné uznesenie Krajský súd v Košiciach v právnej veci navrhovateľa L. P. W. E. Ž. W. G. R., V. E. Č.. X, M., proti odporkyni Sociálna poisťovňa, ústredie, Ul. 29. augusta 8, Bratislava, o starobný dôchodok takto r o z h o d o l : Opravuje rozsudok Krajského súdu v Košiciach č.k. 4Sd/30/2014-21 zo dňa 13.10.2014 v prvom výroku, ktorý má znieť: Podľa § 250q ods. 2 O.s.p. z dôvodu uvedeného v § 250j ods. 2 písm. a) O.s.p. za použitia § 250l ods. 2 O.s.p. z r u š u j e rozhodnutie odporkyne zo dňa 21.5.2014 č. XXX XXX XXXX a v r a c i a ho odporkyni na ďalšie konanie. o d ô v o d n e n i e : Krajský súd v Košiciach vydal dňa 13.10.2014 rozsudok č.k. 4Sd/30/2014-21, ktorým zrušil rozhodnutie odporkyne zo dňa 21.05.2014 č. XXX XXX XXXX, vrátil ho odporkyni na ďalšie konanie a navrhovateľovi náhradu trov konania nepriznal. Podľa § 164 O.s.p. súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O návrhu na opravu súd rozhodne do 30 dní od jeho podania. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. Podľa § 250l ods. 2 O.s.p. pokiaľ v tretej hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250j ods. 2 písm. a) O.s.p. súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak po preskúmaní rozhodnutia a postupu správneho orgánu v medziach žaloby dospel k záveru, že rozhodnutie správneho orgánu vychádzalo z nesprávneho právneho posúdenia veci. Podľa § 250j ods. 4 prvá veta O.s.p. ustanovenie, podľa ktorého bolo rozhodnutie správneho orgánu zrušené, súd uvedie vo výroku rozsudku. Pretože v rovnopise rozsudku došlo k chybe v písaní, keď v jeho prvom výroku absentovalo ustanovenie, podľa ktorého bolo zrušené rozhodnutie odporkyne, súd v zmysle § 164 O.s.p. a v zmysle prípisu Najvyššieho súdu SR zo dňa 05.01.2015, ktorým bol spis vrátený krajskému súdu bez rozhodnutia o odvolaní z uvedeného dôvodu, vykonal opravu tak, ako je to uvedené vo výroku tohto uznesenia. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

